மரபான புத்தக வெளியீடுகளிலிருந்து தமிழ்ப் பதிப்பக உலகம் நவீனத் தொழில் நுட்பத்தைப் பயன்படுத்தி விரைவாக நூல்களைக் கொண்டுவரும் பாய்ச்சலுக்குள் நுழையக் காரணமாக இருந்தது இப்புத்தகக் காட்சியின் நிகழ்ச்சி நிரலே என்றால் மிகையில்லை. புத்தக வெளியீட்டு நிகழ்ச்சிகளும் புத்தகக் கண்காட்சி நிகழ்ச்சிகளும் இணைந்து எழுத்தாளர்களின் கூடுகையாகவும் கொண்டாட்டமாகவும் மாறியதை 2000- க்குப் பிந்திய புத்தகக் கண்காட்சியினையொட்டி நடக்கும் நிகழ்வுகளின்போது கவனித்திருக்க முடியும். குறிப்பாக உயிர்மைப்பதிப்பகமும் காலச்சுவடு பதிப்பகமும் நடத்திய நூல் வெளியீட்டு நிகழ்ச்சிகள் சென்னையை நோக்கி எழுத்தாளர்களை வரவைத்தன. புக்லேண்ட், ராணி சீதை அரங்கு, தேவநேயப் பாவாணர் நூலகத்தின் கூட்ட அரங்குகள், காமராசர் அரங்கு, கவிக்கோ அரங்கு, எனப் புத்தக வெளியீடுகள் கவனிக்கத் தக்க நிகழ்வுகளாக மாறியதையும் நாம் மறந்துவிட முடியாது. கண்காட்சி தொடங்குவதற்கு முன்பு நடக்கும் இவ்வெளியீட்டு நிகழ்ச்சிகள் அல்லாமல் கண்காட்சி நாட்களில் அதனருகில் நடக்கும் சிற்றரங்குகளிலும் காட்சிப்படுத்தப்பட்ட அரங்குகளிலேயே சிறிய அளவில் வெளியீட்டு நிகழ்ச்சிகளும் நடக்கின்றன. அதிகமான புத்தகங்கள் விற்கக்கூடிய எழுத்தாளர்கள் தங்களின் வாசகர்களுக்காகப் புத்தகங்களில் கையெழுத்துப் போட்டுத்தருகிறார்கள். 24 மணிநேர செய்தி அலைவரிசைகள் கண்காட்சிக் காலங்களில் புத்தகங்களைப் பற்றிப்பேசுவதற்காக எழுத்தாளர்களை நாடுகின்றன. ஒவ்வொரு நாளும் மாலையில் எழுத்தாளர்கள் சந்திப்புகள் நடக்கின்றன. கவிஞர்கள் கவிதைகளை வாசிக்கிறார்கள். நாடகக்காரர்கள் நூல்களின் பகுதிகளைக் காட்சிப்படுத்தி அரங்கேற்றம் செய்கிறார்கள். இவையெல்லாம் புத்தகங்கள் சார்ந்து முக்கியமான மாற்றம் என்றே சொல்லலாம். இதைச் சொல்லும்போது உயிர்மை பதிப்பகம் ஏற்பாடு செய்த வெளியிட்டு நிகழ்வில் எழுத்தாளர் எஸ்.ராமகிருஷ்ணன் பேசிக்கொண்டிருந்தபோது, அவர் வசனம் எழுதிய ஒரு படத்தில் தனது பெயரைக் களங்கப்படுத்திவிட்டார் எனப் பெண்ணியக்கவி குட்டிரேவதிக்காகத் திரண்டு எதிர்ப்பு தெரிவித்த நிகழ்ச்சி இன்னும் எனது நினைவிலிருந்து மறையவில்லை.